» Detingut després d’una persecució de 40 quilòmetres | EL9NOU.CAT
Detingut després d’una persecució de 40 quilòmetres
Els fets van tenir lloc aquest dijous a la nit a Ribes de Freser i van enxampar el conductor, que té antecedents, a La Vall de Bianya
Un ampli i ràpid desplegament va permetre efectuar un tancament total de la via en l’accés a la Vall de Bianya i els agents van aturar el vehicle i detenir el conductor |
Els Mossos d’Esquadra de la comissaria de Ripoll van detenir aquest dijous a La Vall de Bianya, a la Garrotxa, un home de 45 anys, de nacionalitat espanyola i veí d’Osor, a La Selva, com a presumpte autor d’un delicte de conducció temerària i un delicte de danys.
Els fets es van produir dijous a la nit, i veïns de Ribes de Freser van alertar que el conductor d’un turisme s’havia aturat a la població, havia baixat del cotxe i, armat amb un mall, havia colpejat diversos vehicles estacionats a la via. Després va continuar la marxa i es va dirigir a la benzinera de la sortida de la localitat on va trencar els vidres de l’establiment i sortidors de benzina. Tot seguit va abandonar a gran velocitat el lloc dels fets per la N-260 en direcció Ripoll. Quan els Mossos van localitzar el vehicle al punt quilomètric 126 de la N-260, el conductor, tot i les indicacions dels agents per què aturés vehicle, va fer cas omís i va fugir temeràriament pel voral de la via.
Altres patrulles de Mossos i la Policia Local de Ripoll es van afegir al seguiment del turisme quan el fugitiu va començar a circular en sentit contrari fent fora els usuaris de la via i provocant que els vianants s’haguessin d’amagar a les entrades de les cases per no ser atropellats. El conductor va travessar Sant Joan de les Abadesses, efectuant avançaments perillosos i envaint el carril contrari a gran velocitat, i va continuar direcció Olot a una velocitat superior als 160 km/h en trams on la velocitat màxima és de 80 km/h.
Un ampli i ràpid desplegament va permetre efectuar un tancament total de la via en l’accés a la Vall de Bianya i els agents van aturar el vehicle i detenir el conductor. Els Agents de Polícia van intervenir el mall de ferro, dos ganivets de cuina, una navalla i una escarpa.
detingutfugafugitiuMossos d'EsquadraN-260OlotpersecucióPolicia Local RipollRibes de FreserRipollVall de Bianya